Vielä 31.8.2023 voimassa olevan lain mukaan hoidon tarve oli arvioitava kolmen päivän kuluessa yhteydenotosta.
Jatkossa, 1.9.2023 lähtien, hoidon tarpeen arviointi tulee tehdä saman arkipäivän aikana, kun potilas ottaa yhteyttä toimintayksikköön.
Hoidon tarpeen arvioinnissa tehdään yksilöllinen arvio
potilaan tutkimusten tai hoidon tarpeesta ja kiireellisyydestä sekä
siitä, minkä terveydenhuollon ammattihenkilön toteuttamaa hoitoa tai tutkimuksia potilas tarvitsee.
Arvion hoidon tarpeesta tekee jatkossa laillistettu terveydenhuollon ammattihenkilö, mikä tarkoittaa sitä, että jatkossa nimikesuojatut terveydenhuollon ammattihenkilöt perushoitajat ja lähihoitajat eivät voi tehdä hoidon tarpeen arviointia.
Nimikesuojatut terveydenhuollon ammattihenkilöt, jotka lain voimaan tullessa 1.9.2023 tekevät perusterveydenhuollon sairaanhoidossa hoidon tarpeen arviointia, saavat jatkaa hoidon tarpeen arviointia 31. päivään elokuuta 2027 saakka, jos heillä on tehtävään riittävä osaaminen ja kokemus.
Suun terveydenhuollossa arvion voi jatkossakin tehdä muukin terveydenhuollon ammattihenkilö, esimerkiksi hammashoitaja.
Laissa on säännökset myös niihin tilanteisiin, joissa potilas on arvion perusteella ohjattu ensin muun terveydenhuollon ammattilaisen kuin lääkärin tai hammaslääkärin vastaanotolle.
Jos ensimmäisellä hoitokäynnillä todetaan, että potilas tarvitsee lääkäriä tai hammaslääkäriä, tämä lääkäriin pääsy on järjestettävä seuraavan seitsemän vuorokauden sisällä, ja hammaslääkäriin pääsy on järjestettävä seuraavan neljän viikon sisällä tai vaihtoehtoisesti kolmen kuukauden sisällä hoidon tarpeen arviosta.